Document ID: /roh_data/filtered/fineweb-2-filterrobots_roh.jsonl.gz/3181

Suenter 2 minutas e 25 secundas ha l'arbiter rut giu il cumbat en 11avla runda, suenter che Joshua ha tutgà duas giadas ferm Klitschko e quel ha respundì cun ina seria. Enfin che l'arbiter ha rut giu il cumbat è il cumbat stà da fitg aut nivel.
I saja stà in dals megliers cumbats per il titel da campiun mundial da quest decenni. Il duel avess mintga mument er pudì cupitgar sin la vart da Klitschko. Suenter 10 rundas han dus dals derschaders da puncts gì Joschua davant cun 96:93 puncts e 95:93 puncts. Tar il terz è Klitschko stà davant cun 95:93 puncts.
Omadus boxists èn stads al plantschieu avant l'11avla runda. Klitschko en la tschintgavla e Joshua en la sisavla runda. L'emprima giada ha Joshua stuì cumbatter pli ditg che la setavla runda per gudagnar in cumbat. En tut è quai stà ses 19avel cumbat da profis. Medemamain è el l'emprima giada durant sia carriera da profi ì a terra.
RR novitads 12:00